九日湖上尋周李二君不見君亦見尋於湖上以詩見寄明日乃次其韵
作者：蘇軾
朝代：宋

paragraphs: 湖上野芙蓉，含思愁脈脈。
娟然如靜女，不肯傍阡陌。
詩人杳未來，霜艷冷難宅。
君行逐鷗鷺，出處浩莫測。
葦問聞拏音，雲表已飛屐。
使我終日尋，逢花不忍摘。
人生如朝露，要作百年客。
喟彼終歲勞，幸茲一日澤。
願言竟不遂，人事多乖隔。
悟此知有命，沉憂傷魂魄。